Lily-myn aangesê om te sluit‘n Lugfoto van die ineenstorting. Foto: JacarandaFM via Mpumalanga EMS Mosebenzi Zwane, minister van minerale hulpbronne, het Maandag gesê dat sy departement ŉ art. 54-kennisgewing uitgereik het waarvolgens die myn gesluit moet wees terwyl die reddingspogings om die drie vasgekeerde mynwerkers te bevry voortgaan. Maroela Media het vroeër berig dat drie werkers wat ten tyde van die voorval in ŉ skeepshouer was wat as lampkamer gebruik is, steeds gesoek word nadat die gebou met dié kamer onder puin en grond ingeval het. Volgens berigte het die bestuur van die myn Maandagoggend gesê reddingspanne het oudiokommunikasie met die vasgekeerde werkers bewerkstellig wat hoop skep dat die werkers steeds lewend is. Zwane het gesê hy het Vrydag sewe uur lank met die bestuur van die myn vergader. “Ons het met die bestuur van Lily-myn ooreengekom dat, onder hierdie omstandighede, die myn gesluit moet word totdat die situasie genormaliseer het en daarom is ŉ art. 54-kennisgewing uitgereik,” het hy gesê. “Ons was self op die toneel, het ŉ voorlopige ondersoek gedoen en het self gesien wat die situasie is. Dit is ŉ goeie voorbeeld van hoe ŉ art. 54-kennisgewing uitgereik moet word, eerder as dat dit uitgereik word terwyl ons in Pretoria sit.” Volgens art. 54 van die Wet op Mynveiligheid het inspekteurs van die departement die mag om bedrywighede by die myn te staak indien hulle rede het om te glo dat enige gebeurtenis, praktyk of omstandighede die veiligheid of gesondheid van mense by die myn bedreig. Zwane het gesê sodra reddingspogings en die ondersoek afgehandel is, sal die departement die kennisgewing aan Lily-myn hersien en die nodige stappe doen.